Volgens ’n ander beoordelaar vermy Myburgh “die verleiding en slaggate van landelike poësie” met ’n bundel wat “op bedrewe wyse die landelike/liriese met die kritiese/kontemporêre laat rym”. Daar is ook waardering uitgespreek vir Myburgh se stembeheer en vaardige wisseling van toon: “Die elegiese verse wat eerlik en ontroerend is, die kontemporêre verse oor onderwerpe soos film en videospeletjies, die meer rasionele en selfbewuste metapoëtiese insigte, daar is ook ’n speelsheid wat deurslaan. Tog is alles variasies van een perspektief, een stem. Hierdie vlak van beheersdheid en eenheid is prysenswaardig in ’n debuutbundel.”
Die Ingrid Jonker Prys word jaarliks beurtelings aan ŉ Afrikaanse of ’n Engelse debuutdigbundel toegeken, die twee tale waarin Ingrid Jonker geskryf het.